b'\n_START_ARTICLE_\nP\xc3\xa5skk\xc3\xa4rring\n_START_PARAGRAPH_\nP\xc3\xa5skk\xc3\xa4rring, svensk for \xc2\xabp\xc3\xa5skekjerring\xc2\xbb, er if\xc3\xb8lge gammel svensk folketro en heks som flyr p\xc3\xa5 sopelime til Bl\xc3\xa5kulla, svenskenes Blokksberg, skj\xc3\xa6rtorsdag (eller natta f\xc3\xb8r) og kommer tilbake p\xc3\xa5skedagen._NEWLINE_Siden 1800-tallet har det ogs\xc3\xa5 v\xc3\xa6rt tradisjon i deler av Sverige at barn og ungdom kler seg ut som hekser eller koner med skaut og kjole og \xc2\xabg\xc3\xa5r p\xc3\xa5skk\xc3\xa4rring\xc2\xbb skj\xc3\xa6rtorsdag. Barna g\xc3\xa5r da fra hus til hus og bytter egne p\xc3\xa5skebrev (p\xc3\xa5skbrev), tegninger og hilsner mot godteri og sm\xc3\xa5gaver._NEWLINE_Opprinnelig var det unge voksne som deltok, p\xc3\xa5 samme m\xc3\xa5te som for julebukkene. P\xc3\xa5 1900-tallet ble skikken overtatt av sm\xc3\xa5 barn. Tradisjonene varierer noe fra sted til sted. I Vest-Sverige har det v\xc3\xa6rt vanligst \xc3\xa5 g\xc3\xa5 p\xc3\xa5skekjerring p\xc3\xa5skeaften. B\xc3\xa5de gutter og jenter kan kle seg ut som hekser, eventuelt som p\xc3\xa5skgubbar med hatt og barter, eller som hunder og katter._NEWLINE_Ogs\xc3\xa5 i deler av Finland er det tradisjon for p\xc3\xa4\xc3\xa4si\xc3\xa4isnoita, p\xc3\xa5skh\xc3\xa4xa, \xc2\xabp\xc3\xa5skeheks\xc2\xbb. Finske barn kler seg ut, g\xc3\xa5r rundt med dekorerte kvister og bytter til seg godteri p\xc3\xa5 palmes\xc3\xb8ndag eller p\xc3\xa5skeaften._NEWLINE_Bakgrunnen er gamle forestillinger om hekser og trolldom. Blant annet skal Guds beskyttelse v\xc3\xa6re p\xc3\xa5 sitt laveste langfredag, og de onde maktene passer p\xc3\xa5 \xc3\xa5 v\xc3\xa6re aktive da._NEWLINE_I Sverige, s\xc3\xa6rlig i vest og s\xc3\xb8r, og i finlandssvenske omr\xc3\xa5der i \xc3\x96sterbotten har det p\xc3\xa5 p\xc3\xa5skeaften ogs\xc3\xa5 blitt tent p\xc3\xa5skbrasa eller p\xc3\xa4\xc3\xa4si\xc3\xa4iskokko, \xc2\xabp\xc3\xa5skeb\xc3\xa5l\xc2\xbb, for \xc3\xa5 beskytte mot p\xc3\xa5skeheksene. Skikken kan ha kommet fra Nederland p\xc3\xa5 1700-tallet._NEWLINE_Figurer av p\xc3\xa5skekjerringer med skaut som rir p\xc3\xa5 sopelimer, gjerne med kaffekjele og svart katt, er blitt vanlig p\xc3\xa5skepynt i Sverige.'